《题带经亭为旷伯逵赋》
元代·刘崧

时雨度原陆，我俶事耦耕。晨兴荷锄出，于道非所营。

古人邈以远，遗言粲昭明。岂不念周览，力穑自有程。

携书徂畛间，卷舒契深情。息偃林樾下，放歌激商声。

皤皤东邻叟，来问所读名。作者安在哉，所为竟何成。

谁能舍耒耜，坐致仓廪盈。掩卷谢邻叟，此道久榛荆。

圣哲本不死，我宁昧所生。且复具尊酒，相对得共倾。

陶然亦径醉，春鸟方和鸣。

作者简介：（1321—1381）元末明初江西泰和人，原名楚，字子高。洪武三年举经明行修，授兵部职方司郎中，迁北平按察司副使。坐事谪输作，寻放归。十三年召拜礼部侍郎，擢吏部尚书。寻致仕归。次年，复征为国子司业，卒于官。谥恭介。博学工诗，江西人宗之为西江派。有《北平八府志》、《槎翁诗文集》、《职方集》。